钦定古今图书集成/理学汇编/学行典/第246卷 > 黎尧宾
## 钦定古今图书集成/理学汇编/学行典/第246卷 > 黎尧宾

按《广东通志》：“黎尧宾，字廖台，南海人。少而聪明，稍长
诚孝，事亲有经济才，乡闾重之。肄业府庠，棘闱九战
未售。崇祯闲，邑令黄奉行修筑各乡抵省官路，纡者
直之以为捷径。然路易新旧，则田多变更，事役纷扰。
绅士耆老咸谋于宾，宾毅然任之，偕众呈请藩司，批：
‘路循古道，无容迁就，田产税粮，不便填塞’”等语。踏勘
回详，一如宾议。各乡修葺废圮，公私两便，蒙县优奖，
匾曰“高义勤公。”从此抵省周行，国课无亏，民税得存，
皆宾之力。至其见难排解，遇窘相周。宾之生平，不可
枚举。卒年七十有二。其继室谭氏，抚育七子二女孙
五代相见，卒年百岁。人以为积德之报云。